CELEX: 32020R0178
Language: sk
Date: 2020-01-31 00:00:00
Title: Vykonávacie nariadenie Komisie (EÚ) 2020/178 z 31. januára 2020 o informáciách pre cestujúcich prichádzajúcich z tretích krajín a klientov poštových služieb, ako aj pre určitých profesionálnych prevádzkovateľov, ktoré sa týkajú zákazov uvádzania rastlín, rastlinných produktov a iných predmetov na územie Únie v súlade s nariadením Európskeho parlamentu a Rady (EÚ) 2016/2031

10.2.2020   
               
               
                  SK
               
               
                  Úradný vestník Európskej únie
               
               
                  L 37/1
               
            
         VYKONÁVACIE NARIADENIE KOMISIE (EÚ) 2020/178
         z 31. januára 2020
         o informáciách pre cestujúcich prichádzajúcich z tretích krajín a klientov poštových služieb, ako aj pre určitých profesionálnych prevádzkovateľov, ktoré sa týkajú zákazov uvádzania rastlín, rastlinných produktov a iných predmetov na územie Únie v súlade s nariadením Európskeho parlamentu a Rady (EÚ) 2016/2031
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 45 ods. 1 štvrtý pododsek,
         keďže:
         
                     (1)
                  
                  
                     V zmysle nariadenia (EÚ) 2016/2031 majú členské štáty, prístavy, letiská a prevádzkovatelia medzinárodnej dopravy poskytovať cestujúcim informácie o zákazoch a požiadavkách týkajúcich sa uvádzania rastlín, rastlinných produktov a iných predmetov na územie Únie.
                  
               
                     (2)
                  
                  
                     Tieto informácie poskytujú svojim klientom aj prevádzkovatelia poštových služieb a profesionálni prevádzkovatelia zapojení do predaja na diaľku.
                  
               
                     (3)
                  
                  
                     Informácie by sa mali poskytovať jednoduchou a ľahko zrozumiteľnou formou. Preto by mali vizuálne zobrazovať zakázané predmety, ktoré majú cestujúci so sebou, konkrétne: rastliny určené na výsadbu, rezané kvety, ovocie a zelenina.
                  
               
                     (4)
                  
                  
                     V záujme prehľadnosti by mali obsahovať aj informáciu o najdôležitejších pravidlách a požiadavkách týkajúcich sa uvádzania rastlín, rastlinných produktov a iných predmetov na územie Únie. Jej súčasťou by mali byť podrobnosti o druhoch ovocia, na ktoré sa nevzťahujú požiadavky vydania rastlinolekárskeho osvedčenia v zmysle článku 73 nariadenia (EÚ) 2016/2031, o tretích krajinách, z ktorých sa nevyžaduje rastlinolekárske osvedčenie, ako aj o územiach Únie, z ktorých sa osvedčenie vyžaduje.
                  
               
                     (5)
                  
                  
                     Tieto informácie by mali byť k dispozícii na každom mieste vstupu na územie Únie alebo v dopravných prostriedkoch smerujúcich do Únie. Členské štáty by mali mať možnosť zvoliť aj iné miesta, napr. miesta odchodu z Únie do tretích krajín, aby sa cestujúci, ktorí sa neskôr z týchto krajín vrátia späť do Únie, mohli k týmto informáciám dostať včas.
                  
               
                     (6)
                  
                  
                     Toto nariadenie by malo nadobudnúť účinnosť tretím dňom po jeho uverejnení, aby sa zabezpečilo, že cestujúci, ako aj klienti poštových služieb a profesionálni prevádzkovatelia zapojení do predaja na diaľku budú čo najskôr informovaní o uplatňovaní nových pravidiel.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Informácie pre cestujúcich prichádzajúcich z tretích krajín a klientov poštových služieb, ako aj pre určitých profesionálnych prevádzkovateľov
            
               1.   Členské štáty, prístavy, letiská a prevádzkovatelia medzinárodnej dopravy umiestnia na všetkých miestach vstupu do Únie alebo v každom dopravnom prostriedku smerujúcom do Únie plagáty s informáciami uvedenými v prílohe pre cestujúcich prichádzajúcich z tretích krajín.
               Členské štáty, prístavy, letiská a prevádzkovatelia medzinárodnej dopravy môžu plagáty uvedené v prvom pododseku umiestniť aj na miestach odchodu z Únie.
            
            
               2.   Prevádzkovatelia poštových služieb a profesionálni prevádzkovatelia zapojení do predaja na diaľku sprístupnia informácie uvedené v prílohe svojim klientom, a to minimálne cez internet.
            
            
               3.   Informácie uvedené v prílohe sa umiestňujú na ľahko viditeľné plochy tak na fyzickom mieste, ako aj na internete.
            
         
         
            Článok 2
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. januára 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
      
      
         
            PRÍLOHA
            Plagát v zmysle článku 1